Rabada, Markram is SA se voorste toetsspelersKagiso Rabada. Foto: ANA. Die skerpste pyl in die Proteas se boulkoker, Kagiso Rabada, is volgens die jongste kolf- en boulranglyste die tweede voorste toetsbouler ter wêreld. Hoewel Rabada en sy Protea-spanmaats laas in Februarie toetskrieket gespeel het – toe Sri Lanka die eerste span in Asië geword het om ’n reeks in Suid-Afrika te wen – sorg sy syfers steeds vir indrukwekkende leesstof. Die 24-jarige sneltrein het tot dusver in 37 toetse 177 paaltjies laat kantel teen ’n top-gemiddeld van 21.77. Sy 851 ranglyspunte is egter 63 minder as dié van Australië se Pat Cummins – wêreldkrieket se voorste toetsbouler. Vernon Philander is vierde op die lys met sy 813 punte, terwyl Nieu-Seeland se Neil Wagner – wat sy skoolkrieket in Pretoria gespeel het – die sesde beste bouler is. Dan is drie Suid-Afrikaners – Aiden Markram (sesde), Quinton de Kock (sewende) en Faf du Plessis (tiende) onder die tien voorste kolwers in toetskrieket. Hashim Amla het sy internasionale loopbaan in die 16de plek afgesluit. Op die spanpunteleer beklee Suid-Afrika die derde plek met 108 punte. Indië – die span teen wie die Proteas volgende maand kragte meet – is die beste span ter wêreld.